SET พรุ่งนี้ขึ้นต่อ คาดสัปดาห์หน้ายืนเหนือ 1,400
บล.ซีไอเอ็มบี มองแนวโน้มการลงทุนในวันพรุ่งนี้ (20 พ.ย.) ดัชนีฯมีโอกาสที่จะปรับตัวขึ้นต่อ โดยมีแนวต้านที่ 1,395-1,400 จุด ส่วนแนวรับ 1,378-1,374 จุด
19 พ.ย. 2558

นายเกียรติก้อง เดโช นักกลยุทธ์ บล.ซีไอเอ็มบี (ประเทศไทย) เปิดเผยถึงตลาดหุ้นไทยวันนี้ยืนในแดนบวกได้ตลอดทั้งวัน รับผลจากดาวโจนส์ปรับตัวขึ้นทำให้ตลาดหุ้นอื่นในภูมิภาคเอเชียต่างปรับตัวขึ้นกันทั่วหน้า หลังจากที่รายงานการประชุมธนาคารกลางสหรัฐฯ (FED) ครั้งก่อน ออกมาแสดงให้เห็นได้ว่าเฟดมีโอกาสที่จะปรับขึ้นอัตราดอกเบี้ยสูงในเดือนธ.ค.นี้
ทั้งนี้ ปกติตลาดฯจะปรับตัวลง แต่ครั้งนี้ปรับตัวขึ้นกันทั่วหน้า น่าจะเป็นผลจากที่ตลาดให้ความสนใจในการฟื้นตัวทางเศรษฐกิจของสหรัฐฯมากกว่าการปรับขึ้นอัตราดอกเบี้ย เพราะจะทำให้เศรษฐกิจโลกกระเตื้องขึ้นด้วย นอกจากนี้หากมีการปรับขึ้นอัตราดอกเบี้ยในเดือนธ.ค.นี้ ถ้าจะปรับขึ้นอีกทีก็เป็นเดือนมี.ค. ซึ่งทำให้เห็นได้ว่ามีช่องว่างในการเล่นหุ้น เพราะปกติเมื่อมีการปรับอัตราดอกเบี้ยจะทำติดต่อกัน แต่งวดนี้มีช่องว่าง ทำให้ตลาดฯต่างขึ้นมารับข่าวนี้
นอกจากนี้ มองว่าดัชนีฯน่าจะยืนเหนือระดับ 1,400 จุดได้ในสัปดาห์หน้า เนื่องจากมีความชัดเจนในการปรับขึ้นอัตราดอกเบี้ยของสหรัฐฯ และเหตุการณ์ก่อการร้ายในฝรั่งเศสไม่ได้ลุกลามไปมากว่านี้ รวมถึงในวันที่ 26-27 พ.ย.นี้ จะมีตัวเลขเศรษฐกิจไทยประกาศออกมา ซึ่งต่ารอดูดัชนีการลงทุนภาคเอกชน และดัชนีการบริโภคภาคเอกชน ซึ่งคาดว่าน่าจะฟื้นตัวขึ้นได้ หลังจากที่ GDP ของไทยงวดไตรมาส 3 ปี 2558 เริ่มเห็นการฟื้นตัว หากฟื้นตัวขึ้นมาได้จริงก็อาจจะทำให้มีแรงซื้อหุ้นเข้ามาทันที
แนวโน้มการลงทุนในวันพรุ่งนี้ (20 พ.ย.) ดัชนีฯมีโอกาสที่จะปรับตัวขึ้นต่อ โดยมีแนวต้านที่ 1,395-1,400 จุด ส่วนแนวรับ 1,378-1,374 จุด
 
หลักทรัพย์ที่มีมูลค่าการซื้อขายสูงสุด 5
KBANK ปิดที่ 168.50 บาท ลดลง 4.00 บาท
JAS ปิดที่ 5.20 บาท ลดลง 0.05 บาท
BDMS ปิดที่ 19.90 บาท เพิ่มขึ้น 0.10 บาท
WHA ปิดที่ 2.94 บาท ลดลง 0.16 บาท
PTT ปิดที่ 269.00 บาท เพิ่มขึ้น 6.00 บาท
 
ที่มา: สำนักข่าวอินโฟเควสท์